Document ID: 32005R0118

KOMISJONI MÄÄRUS (EÜ) nr 118/2005,
26. jaanuar 2005,
millega muudetakse nõukogu määruse (EÜ) nr 1782/2003 VIII lisa ning kehtestatakse kõnealuses määruses sätestatud ühtse toetuskava osaliseks või valikuliseks rakendamiseks vajalikud eelarve ülemmäärad ja ühtse pindalatoetuse kava iga-aastane finantsraamistik
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001, (1) eriti selle artikli 64 lõiget 2, artikli 70 lõiget 2, artikli 71 lõiget 2, artikli 143b lõiget 3 ja artikli 145 punkti i,
ning arvestades järgmist:
(1)
Määruse (EÜ) nr 1782/2003 artikliga 62 ettenähtud võimalust kasutavate liikmesriikide puhul ja kõnealuse määruse artikli 145 punktis i osutatud viisil edastatud teabe põhjal tuleks nimetatud määruse VIII lisa summad läbi vaadata.
(2)
Liikmesriikide jaoks, kes 2005. aastal võtavad kasutusele määruse (EÜ) nr 1782/2003 III jaotises sätestatud ühtse toetuskava, tuleks 2005. aastaks kehtestada eelarve ülemmäärad iga kõnealuse määruse artiklites 66-69 osutatud toetuse kohta.
(3)
Liikmesriikide jaoks, kes kasutavad 2005. aastal määruse (EÜ) nr 1782/2003 artiklis 70 sätestatud võimalust, tuleks 2005. aastaks kehtestada ühtsest toetuskavast väljaarvatud otsetoetuste suhtes kohaldatavad eelarve ülemmäärad.
(4)
Liikmesriikide jaoks, kes rakendavad määruse (EÜ) nr 1782/2003 artiklis 71 sätestatud üleminekuaega, tuleks 2005. aastaks kehtestada kõnealuse määruse VI lisas loetletud otsetoetuste suhtes kohaldatavad eelarve ülemmäärad.
(5)
Selguse huvides on asjakohane avaldada ühtse toetuskava 2005. aasta eelarve ülemmäärad pärast määruse (EÜ) nr 1782/2003 artiklites 66-70 osutatud toetuste jaoks kehtestatud ülemmäärade mahaarvamist kõnealuse määruse VIII lisa läbivaadatud ülemmääradest.
(6)
Nende liikmesriikide jaoks, kes liitusid ühendusega 2004. aastal ja kes rakendavad 2005. aastal määruse (EÜ) nr 1782/2003 IVa jaotises sätestatud ühtset pindalatoetuse kava, tuleks kehtestada vastava aasta finantsraamistik kooskõlas kõnealuse määruse artikli 143b lõikega 3.
(7)
Käesolevas määruses sätestatud meetmed on kooskõlas otsetoetuste korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1782/2003 VIII lisa asendatakse käesoleva määruse I lisas sätestatud tekstiga.
Artikkel 2
1. Määruse (EÜ) nr 1782/2003 artikli 64 lõikes 2 osutatud eelarve ülemmäärad aastaks 2005 vastavad käesoleva määruse II ja III lisas sätestatule.
2. Määruse (EÜ) nr 1782/2003 artikli 71 lõikes 2 osutatud eelarve ülemmäärad aastaks 2005 vastavad käesoleva määruse IV lisas sätestatule.
3. 2005. aasta eelarve ülemmäärad ühtse toetuskava jaoks vastavad käesoleva määruse V lisas sätestatule.
4. Määruse (EÜ) nr 1782/2003 artikli 143b lõikes 3 osutatud iga-aastane finantsraamistik aastaks 2005 vastab käesoleva määruse VI lisas sätestatule.
Artikkel 3
Määruse (EÜ) nr 1782/2003 artiklis 58 sätestatud piirkondliku rakendamise kasuks otsustavad liikmesriigid edastavad komisjonile ühtse toetuskava esimese rakendusaasta 31. detsembriks kehtestatud piirkondlikud ülemmäärad järgmise aasta 1. märtsiks.
Artikkel 4
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. jaanuar 2005

Labels: 19
5
6
18
15